ગ્રહો, કુંડળીઓ મેળવવાની વાત ભલે ચાલ્યા કરે પણ અંતે તો એકબીજાને અનુકૂળ થઈને રહેતાં આવડે છે ?… એ એકમાત્ર સવાલ અને જવાબ છે. સ્વભાવ બરાબર જાણી લીધા પછી અભાવ કેમ દૂર રાખવા ને લગાવ કેમ વધારવો એ એક કળા છે. સાંવરો ને સાંવરી – પતિ-પત્નીનું એકબીજા પ્રત્યે અનુકૂલન જ સુખનો રસ્તો છે. અનુકૂલનની રીતો બદલાય છે. સ્માર્ટ સમયની સ્માર્ટ રીતો – એથી એના ઉદ્દેશમાં કે પરિણામમાં ફરક નથી પડતો. અલબત્ત સ્માર્ટ સમય ક્યારેય ટૂંકો નથી બનતો. થોડા વર્ષો એકબીજાના ઘસરકા ખમવા પડે છે. પછી ધીમે ધીમે સામસામે ખૂણા-ખાંચાઓ સેટ થતાં જાય છે. ધીમે ધીમે અનુભૂતિ થતી જાય છે કે ‘આઈ લવ યુ’ કહ્યા વગર પણ પ્રેમમાં જ જીવી શકાય. એકમેકનો સંપૂર્ણ સ્વીકાર એ જ સંબંધનું આખરી સત્ય છે.